KIRJALLINEN KYSYMYS E-2640/99

esittäjä(t): Antonios Trakatellis (PPE-DE), Ioannis Marínos (PPE-DE) ja Konstantinos Hatzidakis (PPE-DE) komissiolle

(12. tammikuuta 2000)

Aihe: Hankkeiden toimeksiannot ja töiden toteuttamisen laatu toimielinjärjestelmän puitteissa Kreikassa

Toimielinjärjestelmän puitteissa myönnettyjen töiden ja ohjelmien toimeksiantojen riittämättömyys, avoimuuden puute ja vääristymät samoin kuin Kreikan tilintarkastus- ja valvontaviranomaisten puutteellinen toiminta ja kyvyttömyys seurata asianmukaisella tavalla yhteisön käynnissä olevia hankkeita aiheuttavat huomattavia ongelmia. Usein hankkeiden toimeksiannoista on valitettu Euroopan komissioon, mistä on seurannut töiden viivästymisiä ja joissakin tapauksissa myös hankkeita varten myönnettyjen yhteisön määrärahojen menettäminen.

Kun otetaan huomioon, että suunnitteilla olevassa Kreikalle suunnatussa kolmannessa yhteisön tukikehyksessä vuosille 20002006 myönnetään 9 biljoonaa drakmaa erilaisten infrastruktuuri- ja kehitysohjelmahankkeiden sekä vuoden 2004 olympiakisoihin tähtäävien hankkeiden toteuttamiseen, kysyn komissiolta seuraavaa:

1. Missä määrin Kreikka on sisällyttänyt kansalliseen lainsäädäntöönsä ja pannut täytäntöön toimielinjärjestelmän puitteissa tehtäviä sopimuksia sekä hankkeiden ja ohjelmien toimeksiantoja koskevat yhteisön asetukset?

2. Mikä on komission näkemys asetusten täytäntöönpanosta ja mihin toimiin se aikoo ryhtyä tapauksissa, joissa toimitaan yhteisön asetusten vastaisesti tai kyseisten markkinoiden toimintaolosuhteet vääristyvät?

3. Missä yhteisön hankkeissa erityinen valvontaneuvosto (ESPEL) on todennut puutteita Kreikassa ja missä niistä on määrätty sakkoja ja sanktioita asiasta vastaaville tahoille?

4. Miten voidaan varmistaa toimeksiantojärjestelmän ja työskentelytapojen avoimuus ja luotettavuus sekä puutteiden korjaaminen Kreikassa, jotta viivästymiset vähenevät, yhteisön varoja saadaan käyttöön entistä nopeammin ja hankkeiden toteuttamisen laatu paranee?

Frederik Bolkesteinin komission puolesta antama vastaus

(1. maaliskuuta 2000)

Komissio voi ilmoittaa arvoisille parlamentin jäsenille, että Kreikka on jo saattanut osaksi kansallista lainsäädäntöään tietyt julkisia hankintoja koskevat direktiivit. Näitä ovat julkisia tavaranhankintoja koskevien sopimustentekomenettelyjen yhteensovittamisesta 14. kesäkuuta 1993 annettu neuvoston direktiivi 93/36/ETY(1), julkisia rakennusurakoita koskevien sopimusten tekomenettelyjen yhteensovittamisesta 14. kesäkuuta 1993 annettu neuvoston direktiivi 93/37/ETY(8), julkisia palveluhankintoja koskevien

sopimusten tekomenettelyjen yhteensovittamisesta 18. kesäkuuta 1992 annettu neuvoston direktiivi 92/50/ETY(2) sekä julkisia tavaranhankintoja ja rakennusurakoita koskeviin sopimuksiin liittyvien muutoksenhakumenettelyjen soveltamista koskevien lakien, asetusten ja hallinnollisten määräysten yhteensovittamisesta 21. joulukuuta 1989 annettu neuvoston direktiivi 89/665/ETY(3). Kansallisissa säädöksissä, joilla direktiivit on saatettu osaksi lainsäädäntöä, ei näytä olevan erityisiä ongelmia, jotka liittyisivät yhdenmukaisuuteen yhteisön säännöstön kanssa. Sitä vastoin on todettava, että vesi- ja energiahuollon, liikenteen sekä teletoiminnan julkisia hankintoja koskevien direktiivien saattamisessa osaksi kansallista lainsäädäntöä on edelleen merkittäviä viivästyksiä. Näitä ovat vesi- ja energiahuollon, liikenteen ja teletoiminnan alan hankintoja koskevien sopimusten tekomenettelyjen yhteensovittamisesta 14. kesäkuuta 1993 annettu neuvoston direktiivi 93/38/ETY(9) ja vesi- ja energiahuollon, liikenteen ja teletoiminnan alalla toimivien yksiköiden hankintamenettelyjä koskevien yhteisön sääntöjen soveltamiseen liittyvien lakien, asetusten ja hallinnollisten määräysten yhteensovittamisesta 25. helmikuuta 1992 annettu neuvoston direktiivi 92/13/ETY(4) sekä direktiivi 97/52/ETY(5), jolla muutetaan direktiiviä 92/50/ETY, 93/36/ETY ja 93/37/ETY, jotta voitaisiin ottaa huomioon neuvoston hyväksymä julkisia hankintoja koskeva kansainvälinen sopimus, joka kuuluu tullitariffeja ja kauppaa koskevaan yleissopimukseen (GATT). Kreikan viranomaiset eivät ole toimittaneet komissiolle säädöstekstejä, joilla nämä direktiivit saatetaan osaksi kansallista lainsäädäntöä, ja tämän vuoksi komissio on käynnistänyt rikkomisesta johtuvan menettelyn ja päättänyt saattaa asian yhteisön tuomioistuimen käsiteltäväksi tiettyjen säädösten osalta.

Komissio haluaa myös ilmoittaa parlamentin jäsenille, että se valvoo julkisten hankintojen myöntämismenettelyjen asianmukaista täytäntöönpanoa kaikissa jäsenvaltioissa. Tämän vuoksi komissio tekee yhteistyötä kansallisten viranomaisten kanssa pakettikokousten puitteissa, joilla parannetaan aiheeseen liittyvien yhteisön sääntöjen tuntemusta ja varmistetaan niiden oikea soveltaminen. Samalla komissio tutkii kanteluita ja voi käynnistää rikkomisesta johtuvan menettelyn, josta säädetään Euroopan yhteisön perustamissopimuksen 226 artiklassa (entinen 169 artikla) ja joka koskee tapauksia, joissa kansalliset viranomaiset toimivat yhteisön sääntöjen vastaisesti.

Mitä tulee julkisten hankintojen yleisen järjestelmän parantamiseen ja sitä kautta yhteisön varojen käytön tehostamiseen, komissio haluaa muistuttaa yhteisön tukikehyksestä II (YTK), jonka kautta on luotu yhteinen ohjauskomitea. Tämä on ehdottanut useita toimenpiteitä, joista osa on toteutettu jo jokin aika sitten. Komissio toivoo, että tällainen uudistustoiminta nopeutuu ja että tarvittavat toimenpiteet toteutetaan, jotta hankinnoista vastaavat viranomaiset myös todella noudattavat uudistuksia.

Yhteisesti rahoitettujen hankintojen laadun ja riippumattoman laadunvalvontajärjestelmän (ESPEL) toiminnan osalta kehotamme parlamentin jäseniä tutustumaan vastauksiin, jotka on annettu kirjallisiin kysymyksiin E-1912/99 (esittäjä Konstantinos Hatzidakis)(6) ja E-2017/99 (esittäjä Mihail Papayannakis)(7).

(1) EYVL L 199, 9.8.1993.

(2) EYVL L 209, 24.7.1992.

(3) EYVL L 395, 30.12.1989.

(4) EYVL L 76, 23.3.1992.

(5) EYVL L 328, 28.11.1997.

(6) Katso sivu 2.

(7) Katso sivu 5.

(8) EYVL L 199, 9.8.1993.

(9) EYVL L 199, 9.8.1993.